b'\n_START_ARTICLE_\nKukostensyrj\xc3\xa4\n_START_PARAGRAPH_\nKukostensyrj\xc3\xa4 on osa H\xc3\xa4meenlinnan kaupungissa sijaitsevan Ruununmyllyn kaupunginosaa. Se sijaitsee kaupungin it\xc3\xa4puolella ja Aulangonj\xc3\xa4rven etel\xc3\xa4p\xc3\xa4\xc3\xa4ss\xc3\xa4. Kukostensyrj\xc3\xa4 rajoittuu Papinniittyyn, Aulankoon, H\xc3\xa4til\xc3\xa4\xc3\xa4n ja osittain Id\xc3\xa4p\xc3\xa4\xc3\xa4h\xc3\xa4nkin. Kukostensyrj\xc3\xa4n alueella on l\xc3\xa4hinn\xc3\xa4 omakoti- ja rivitaloasutusta._NEWLINE_Kukostensyrj\xc3\xa4n alue, jota yleens\xc3\xa4 ei voi aivan tarkasti edes m\xc3\xa4\xc3\xa4ritell\xc3\xa4, on osittain yhtenev\xc3\xa4inen H\xc3\xa4til\xc3\xa4n vanhan sotilasvirkatalon, Aulangon torpan kanssa. T\xc3\xa4m\xc3\xa4 sotilasvirkataloon kuulunut Aulangon torppa on perustettu 1741, ja se luovutettiin 1917 lastenkodiksi 1800-luvun alkupuolella toimintansa aloittaneelle H\xc3\xa4meenlinnan Rouvasseuralle. Tila ja lastenkodin toiminta siirtyiv\xc3\xa4t vuonna 1936 sis\xc3\xa4l\xc3\xa4hetysyhdistykselle, joka sen my\xc3\xb6hemmin lakkautti._NEWLINE_Kukostensyrj\xc3\xa4n palvelutarjonta on melko v\xc3\xa4h\xc3\xa4ist\xc3\xa4. Lapset k\xc3\xa4yv\xc3\xa4t perusopetuksen luokkia 1\xe2\x80\x936 Ruununmyllyn koulun alueella. Perusopetuksen luokat 7\xe2\x80\x939 k\xc3\xa4yd\xc3\xa4\xc3\xa4n puolestaan H\xc3\xa4meenlinnan yhteiskoulussa. Yhteiskoulussa toimi my\xc3\xb6s lukio vuoteen 2012, jolloin se lakkautettiin, ja oppilaat siirtyiv\xc3\xa4t joko Kaurialan lukioon tai H\xc3\xa4meenlinnan lyseon lukioon.'